 **מילים לשבת**

**שער הנגב - ערב שבת, ז' בשבט תש"ע, 22 בינואר 2010**

**שלום לחברות ולחברים,**

**איזה כיף, קשה לנו**

תקציב המועצה לשנת 2010 מתמודד עם אילוצים כספיים שנובעים משני תהליכים חיוביים. מחד גיסא, באה עלינו תקופה קצת יותר שקטה בהיבט הביטחוני, מציאות שנותנת אותותיה מהר מדי בקיטון תרומות ותקציבים. מאידך, נתוני הלשכה המרכזית לסטטיסטיקה מציינים שמעמדנו הסוציו-אקונומי השתפר, עובדה שמקצצת מיידית מענקים ממשלתיים.

אמרנו כבר, כל אתגר הוא הזדמנות לבחינת מערכות. כך נעשה גם הפעם במתנ"ס ובעמותה למען הקשיש, עמותות שאינן חלק פורמאלי של המועצה אך מהוות זרוע פעולה חיוני שלנו ומתמודדות עם קושי תקציבי. הכורח הכספי יסייע לנו לחשוב חדש ויצירתי מבלי לאבד את חובתנו לענות על צרכי התושבים והישובים.

**כשעמוס פגש את סקאי ועדן**

הצוות המלווה מטעם המועצה את הנהלת התיכון התכנס באחת הכיתות וזכה להצגת תכלית של שיטת הלימוד המיוחדת שהולכת ונרקמת בחטיבת הביניים: לימוד בין תחומי, ששם  דגש על רכישת מיומנויות של עיבוד המידע באופן עצמאי והוראת עמיתים באמצעות מצגות ואמצעים יצירתיים נוספים. המורות והתלמידים הולכים ומשתלטים על טכנולוגית הלוחות האינטראקטיביים, שמשלבים יכולת התחברות לאינטרנט, אגירת המידע שנרכש ואחזורו על פי הצורך.

כשסקאי ועדן מכיתה ח' פרשו בפנינו, במלל ובמצגת, את משנתן בנושא התפלת מי ים, הן לא תארו לעצמן שבין שומעיהן נמצא גם עמוס אפשטיין, לשעבר מנכ"ל "מקורות". התלמיד עלה על רבותיו בנושא זה ואילו המורות הצעירות למדו פרק בלימוד הדדי.

אהובה אילן, מפקחת בית הספר, ששותפה לצוות המלווה, ציינה בהערכה גדולה את העיסוק המתמיד שמתקיים בבית הספר במהות תפקידו, בפילוסופיה של החינוך, ביצירת שיטות חינוך והוראה חדשות וביישומן.

**ספירים בדבש**

השקט היחסי, התאוששות הכלכלה והאנרגיות האישיות של שי בן יעיש, שהצטרף לצוות פארק ספירים, הביאו לתנופה מרשימה בשיווק מגרשי הפארק הסמוך לקריית החינוך.

שוו בנפשכם, שהדיון המרכזי בהנהלת הפארק, המשותפת לשדרות ולשער הנגב, מתמקד כעת בקריטריונים לבחירת המפעלים האחרונים שיאכלסו את הפארק.

תהליך האישורים והאכלוס בפועל יתמשך על פני כשנתיים, אך אנחנו כבר עסוקים בתכנון הרחבת הפארק.

פיתוח הפארק חשוב לנו, הן מצד הגברת התעסוקה והן מצד הגדלת ההכנסות, שיקטינו את התלות שלנו בתקציבי מדינה.

**משהו אש**

כיבוי אש הוא תחום מעצבן בדרך כלל. הוא מנדנד למי שצריך היתר בניה או רישיון עסק והוא תחום פחות אטרקטיבי, בייחוד בימים לחוצי תקציב.

בשיחה עם מפקד כבאי נפת אשקלון הוא מסביר לנו את עובדות החיים הבאות: יש לו פער של 30 אחוז בתקני כוח האדם וחוסר של  50 אחוז (!) בתקני הכבאיות שעומדות לרשותו. ומסקנתו עימו: טוב יעשו ישובים, מפעלים ורשויות שיבנו יכולת עצמאית בסיסית, שתיתן את המענה הראשוני, עד להגעת כוחותיו המיומנים, אך המועטים.

הכבאים שיבחו את המהלך הייחודי שבצענו אשתקד, בו הוכשרו מספר כבאים מתנדבים מכל יישוב למתן תשובה ציונית הולמת כנגד שריפות, בטרם הגעת המכוניות עם הקוז'אק האדום. כן, בעיצומם של ימי הגשמים, צריך לשנס מותניים ולהיערך לאיום הלוהט, הן מבחינת ניקוי עשביה והכשרת פסי אש בישובים ובסמוך להם והן מבחינת הכשרת צוותי החירום הפנימיים. זה נכון כנגד שריפות קיץ שגרתיות וזה נכון שבעתיים במרחב המיוחד שלנו.

**הכל כסף?**

מה קורה אחרי קרוב לעשור להקמת שכונה לצד קבוץ, מספר שנים אחרי שהאגודה הקהילתית לוקחת אחריות על הנושאים המוניציפאליים בישוב? רוצים לדעת, בואו למפלסים.

מרכז החוסן שלנו מקיים כאן סדרת מפגשים קהילתיים, בצמוד להנהלת האגודה. חנה ועודד, העובדים הסוציאליים שמנחים את התהליך, סייעו לחברים, לתושבים ולשוכרי הדירות למפות את פערי הציפיות ואת תחומי הפעולה שמעניינים אותם, שיהוו שלד לתוכנית עבודה מתמשכת של ההנהלה.

יש אכזבות. למשל, יש מי שנקלט בישוב לפני שנתיים וכבר מתגעגע "לארועים שהיו פה פעם, כשהגעתי"... אני, שמעדיף להשאיר את הנוסטלגיה בשירים, רואה הצלחה מרשימה בקליטת בנים וצעירים, קפיצת ילודה, מילוי מאגרי הלהט והכישרון לעיסוק קהילתי ופינוי הקבוץ מאחריות על שורה של תפקידים שהפכו עבורו לנטל בלתי אפשרי.

ואכן, מצאנו שלמשתתפי התהליך יש עניין לעסוק בקליטה, תרבות, חינוך, ביחסי קבוץ – אגודה ואפילו בקהילה וירטואלית ובגינה קהילתית אקולוגית.

דווקא בלהט הויכוח מצאתי את העדות לרוח החדשה והטובה. היה זה כשחבר הקבוץ הוותיק אמר: "הכל כסף, בלי כסף אי אפשר לעשות תרבות רצינית" ובן הקבוץ, תושב השכונה, אמר: "לא הכל כסף, החברים שלי להנהלה משקיעים המון, בהתנדבות; ככה יקרה גם בתרבות".

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il)